10/8 2022

Kære statsminister Mette Frederiksen og udenrigsminister Jeppe Kofod!  
  
Med ovennævnte overskrift ved I, hvor jeg vil hen!  
I Bedsteforældre for Asyl glemmer vi ikke, at 5 små helt uskyldige  
børn stadig holdes som gidsler i et meget uskønt politisk spil, hvor  
børnene er kommet til at betale for noget, som deres forældre  MÅSKE  
har gjort.  
Vi anerkender ikke regeringens argument med, at børnenes 3 mødre bare  
kan lade børnene rejse hjem uden selv at tage med.  
Det er et umenneskeligt, næsten djævelsk valg at stille mødrene over  
for i den givne situation, hvor børnene er født ind i en verden, som  
de er tvunget til at opholde sig i. I en brutal fangelejr omkranset af  
pigtråd og med bevæbnede vagter og utallige voldsepisoder, som har  
skræmt børnene fra vid og sans og har medført, at de lever i konstant  
angst, syge og psykisk nedbrudte. De har kun deres mor som eneste  
voksen kontakt person, de kan stole på. Til med er de nu udsat for  
bombardementer fra angribende tyrkiske soldater.  
  
Også I, statsminister og udenrigsminister må kunne se, at jeres plan  
om at disse børn skal adskilles fra deres mor er forrykt. Og I har  
tidligere stillet i udsigt, at I ville hjemtage børnene med deres  
mødre, hvis der opstod en truende situation, hvor fangernes helbred  
eller liv liv var i fare.  
                                 DENNE SITUATION ER DER NU!  
  
Derfor endnu en appel til jer om at lade dem komme hjem sammen. Hold  
jeres løfte og udvis almindelig menneskelighed – Det drejer sig om 3  
mødre og 1 moster. Det kan Danmark klare, og I og jeres regering vil  
vinde noget af den agtelse tilbage, som mange af os troede, at vi fik  
med en socialdemokratisk regering i 2019.  
  
Bedsteforældre for Asyl har som bekendt nedsat en arbejdsgruppe, som  
har til formål at arbejde for, at børnene i de syriske fangelejre  
kommer til Danmark snarest muligt.  
Gruppen har besluttet, at sende ugentlige åbne breve med krav om dette  
til Jer.  
En opgave som vi helst var fri for - – Så dispenser fra de vedtagne  
regler om fratagelse af mødrenes danske statsborgerskab og lad de børn  
og deres mødre få et menneskeværdigt liv i Danmark!  
  
Med venlig hilsen  
Johannes Pedersen, Kærvej 10 A, Vindinge, 4000-Roskilde.  
Med i Bedsteforældre for Asyls arbejdsgruppe: ”ALLE DANSKE BØRN I DE  
SYRISKE FANGELEJRE SKAL HJEM NU!”